**Stortingets Transport- og kommunikasjonskomité**

 Oslo, 11.11.2021

**Innspill til endring av Prop. 1 S (2021-2022) fra Forskningsinstituttene**

Vi viser til Prop.1 S (2021-2022) og vårt skriftlige innspill av 27.oktober 2021 og muntlig budsjetthøring.

**Kutt i forskningsbevilgningene vil svekke Norges evne til omstilling**

Regjeringen foreslår i Prop. 1 S Tillegg 1 (2021–2022) et kutt i forskningsbevilgningene på 80 MNOK i forhold til Solberg-regjeringens budsjettforslag, som allerede var svakt. Mens resten av verden satser tungt på forskning for å greie grønn omstilling, foreslår regjeringen å redusere investeringen i forskning for karbonfangst og -lagring, bærekraftig transport og marine arter. Det i en tid hvor behovet er akutt for å utvikle og skalere løsninger i norsk næringsliv og offentlig sektor som kan gi oss et grønt skifte vi kan leve av.

De neste 10 årene blir avgjørende for hvilket samfunn vi overlater til kommende generasjoner. Skal vi greie å omstille norsk økonomi, skape et bærekraftig velferdssamfunn med mindre ulikhet, oppnå FNs bærekraftmål i 2030 og være klimanøytrale i 2050, kreves en kraftsatsing på forskning og innovasjon uten sidestykke i norsk historie. Og forskningsmidlene må fordeles i åpen konkurranse, slik at de beste miljøene kan konkurrere om å bringe fram de beste løsningene. Med dette budsjettforslaget blir Norges omstilling enda mer krevende.

**Forskning for bærekraftig transport må ikke fjernes**

Samferdselsdepartementet er ett av de to departementene som investerer minst i forskning. Gitt de store og langsiktige investeringene som gjøres i samferdselssektoren og de formidable omstillingsutfordringene som Perspektivmeldingen tydeliggjør for transportsektoren, må investering i forskning styrkes. Sektoren har stor betydning for samfunnets bærekraft. Investeringer i ny kunnskap kan endre premissene for hva slags mobilitet og dermed hvilken infrastruktur vi vil trenge de neste tiårene. Muligheten til å få fram et nytt næringsliv som bidrar til å realisere bærekraftige mobilitetsløsninger vil også utebli slik forskningsinnsatsen er nå.

Vi har derfor fremhevet det positive i Solberg-regjeringens forslag om å bevilge 25 MNOK til forskning for bærekraftig transport og Pilot-T. Regjeringen Støre foreslår å kutte hele denne bevilgningen.

Vi foreslår derfor følgende på Samferdselsdepartementets budsjett:

* Kap. 1301 Forskning og utvikling mv, Post 50 Samferdselsforskning:

Bevilgningen til Pilot-T og opprettelse av forskningssenter for bærekraftig transport opprettholdes på 25 MNOK.

Vi stiller oss gjerne til disposisjon for dialog om forskning og innovasjon knyttet til komiteens ansvarsområder.

Vennlig hilsen

*Agnes Landstad*

Daglig leder FFA